Diari Oficial de la Generalitat Valenciana


Sumari del DOGV 9590, del 08-05-2023 (2023/4570)

RESOLUCIÓ de 25 d'abril de 2023, del director general de Medi Natural i d'Avaluació Ambiental, per la qual s'inclou la gàbia-parany modular per a senglar d'accionament remot en la relació de mètodes de captura homologats en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4570


Data del document
:   25-04-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * caça

RESOLUCIÓ de 25 d'abril de 2023, del director general de Medi Natural i d'Avaluació Ambiental, per la qual s'inclou la gàbia-parany modular per a senglar d'accionament remot en la relació de mètodes de captura homologats en l'àmbit de la Comunitat Valenciana. [2023/4570]  
En el Decret 188/2014, de 7 de novembre, pel qual es regula la figura de guarda jurat de caça a la Comunitat Valenciana i l'habilitació per al control de predadors, en concret, en la disposició addicional primera es faculta la persona titular de la direcció general amb competències en matèria de caça per a modificar, mitjançant resolució, el contingut de l'annex IV relatiu a la relació dels mètodes de captura de predadors homologats a la Comunitat Valenciana.  
Així mateix, la Llei 42/2007, de 13 de desembre, del patrimoni natural i de la biodiversitat estableix en l'article 62.3.g que «Els mètodes de captura de predadors que autoritzen les comunitats autònomes s'han d'haver homologat sobre la base dels criteris de selectivitat i benestar animal que fixen els acords internacionals».  
  
Així, doncs, després del projecte d'investigació i els assajos de camp que ha dut a terme la direcció general dirigits a avaluar l'efectivitat, el benestar animal i la seguretat per als usuaris d'un model estandarditzat de gàbia-parany modular per a senglar d'accionament remot, s'ha constatat que compleix els requisits necessaris per a homologar-la segons les «Directrius tècniques per a la captura d'espècies cinegètiques predadores» (document aprovat per la Conferència Sectorial de Medi Ambient del Govern d'Espanya el 13.07.2011), i la norma ISO 10905-5: Methods for testing restraining trap (International Organization for Standardization); norma tècnica relativa específicament a procediments per a l'avaluació de paranys de retenció o captura en viu.  
  
En l'estudi no ha sigut necessari avaluar la selectivitat del parany ni l'impacte sobre les espècies no-objectiu, pel fet que, pel mateix sistema de funcionament, el tancament s'activa per l'acció remota de l'usuari després de veure en l'aplicació mòbil l'espècie afectada, i no s'ha d'activar en els casos que no siga senglar.  
Per tot això, en haver escoltat el Consell Valencià de la Caça, i en virtut de les competències que té atribuïdes la present direcció general pel Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
  
Incloure la gàbia-parany modular per a senglar d'accionament remot en la relació dels mètodes de captura homologats per al control de predadors a la Comunitat Valenciana. Per a fer-ho, es modifica l'annex IV del Decret 188/2014, de 7 de novembre, pel qual es regula la figura de guarda jurat de caça a la Comunitat Valenciana i l'habilitació per al control de predadors, que s'hi incorpora.  
  
Seguint la mateixa sistemàtica i estructura utilitzada originalment en el Decret 188/2014 per a descriure els mètodes de captura homologats i sobre la base del que disposa en l'article 12.4, tot seguit hi ha la informació següent per a la gàbia-parany modular per a senglar d'accionament remot: espècie objectiu, descripció del mètode, prescripcions d'instal·lació, revisió i activació correcta dels paranys, així com les condicions d'aplicabilitat.  
Gàbia-parany modular per a senglar d'accionament remot  
a) Espècie objectiu: senglar (Sus scrofa)  
b) Descripció del parany de retenció  
Parany format per mòduls metàl·lics independents de forma rectangular -dotze panells superiors i dotze inferiors- amb un sistema encaixat d'unió amb passadors i dispositiu de seguretat. Les dimensions de cada panell són 210 cm de longitud i 110 cm d'alt, construïts amb estructura tubular galvanitzada de 35 mm en els extrems laterals horitzontals i verticals; sobre l'estructura s'afig un enreixat de malla d'acer electrosoldat de quadro (llum) 5 × 10 cm i 5 mm de gros. A més, disposa d'una porta de guillotina vertical conformada per dos panells independents, el superior fix i l'inferior mòbil (amb les mateixes dimensions que els panells anteriors). En la part inferior d'un panell hi ha una porteta que es mou verticalment (de dimensions 67 cm de longitud i 110 cm d'alt), i un altre panell amb les mateixes característiques que, de més a més, té integrada una trapa abatible amb obertura cap a l'exterior.  
  
La quantitat total de mòduls a muntar par a conformar la gàbia-parany pot variar segons les necessitats, amb diferents figures geomètriques i un perímetre variable. Un dels panells té la porta de captura que es mou verticalment, la qual està subjecta amb un tancador electromecànic d'alta seguretat i resistència, que es pot tancar elèctricament de manera remota a la vista de les imatges de la càmera activada a partir de l'avís que emet el detector de moviment; el detector de moviment intel·ligent (tipus PIR) es troba a la part superior d'un dels panells. Per a reforçar el conjunt de l'estructura muntada, els mòduls s'ancoren a terra amb piquetes.  
Segons la manera en què es munta, es pot seleccionar una de les configuracions bàsiques següents:  
1. Mode estàndard: tots els panells estan units i formen un cercle o figura geomètrica similar; queda una única gàbia.  
2. Mode maneig: es conforma (amb part dels mòduls) una gàbia exterior annexa i unida a l'estructura principal amb un panell que tinga la trapa abatible. Capturats amb el tancament de la porta, els senglars intentaran pegar a fugir, i a través de la trapa abatible accediran a la gàbia exterior, on queden confinats en un lloc més reduït que facilita el sacrifici posterior.  
Components elèctrics i electrònics. En un dels panells inferiors s'instal·la una caixa tècnica en què s'allotgen els components següents: controlador, interruptor d'encendre i apagar manual, enllaç de radiofreqüència, regulador de càrrega de la bateria i la bateria. Externament es troba el mòdul de vídeo, que permet accedir a imatges en temps real, compost de càmera de vídeo amb connexió a internet, dos il·luminadors infrarojos invisibles, mòdem 4G; encaminador USB, connexió d'antena 4G/LTE i font d'alimentació elèctrica (pot ser placa solar).  
  
c) Prescripcions d'instal·lació, revisió i activació correcta dels paranys  
La gàbia-parany s'ha de situar en els punts de més tirada del senglar, on es troben prèviament signes de presència freqüent sobre la base de rastres, furgades en terra i excrements.  
Amb independència que l'àmbit de col·locació de les gàbies-parany es trobe o no en zones que l'administració declara oficialment amb sobreabundància de senglar, es considera autoritzable, en qualsevol època de l'any, subministrar alimentar per a atraure'n. Així, en cas que s'autoritze, en la caixa es pot posar el producte que resulte més efectiu i específic per a atraure'n, especialment fruita seca (ametla) o dacsa en gra dur i sec. De manera preferent s'hi poden fer servir substàncies oloroses atraients no contaminants o nocives per al medi natural, com ara extractes d'aliments o plantes, o derivats d'orina.  
  
Revisió mínima: en tractar-se d'un dispositiu de captura que activa directament el mateix controlador després de veure prèviament imatges o vídeos de l'exemplar o exemplars a capturar, no cal acudir (com en la resta de mètodes homologats) a revisar diàriament la gàbia-parany per a comprovar si han agafat senglars o altres espècies no objectiu. No obstant això, amb l'objectiu d'evitar o minimitzar al màxim qualsevol molèstia o mal sobre l'animal o animals capturats i reduir el temps d'atrapada, després d'activar-lo s'ha d'anar immediatament on hi ha la gàbia per a sacrificar l'animal o animals.  
Obligació de captura i sacrifici: en les resolucions d'autorització del present mètode de control que emeten els serveis territorials corresponents, s'ha d'incloure l'obligació de capturar i sacrificar, en qualsevol cas, tots els exemplars de senglar que entren dins de la gàbia-parany.  
  
d) Condicions d'aplicabilitat  
La gàbia-parany homologada en camp ha d'estar marcada amb els distintius i precintes oficials (segons el que disposa la normativa autonòmica) que permeten identificar l'usuari responsable d'instal·lar-la. A més, s'han de retirar del medi natural durant els períodes de l'any en què no siguen vigents les autoritzacions administratives corresponents.  
Es recomana col·locar cartelleria informativa en l'accés de la gàbia-parany per a previndre i evitar qualsevol possible accident de persones que s'hi puguen acostar per curiositat, especialment, xicalla.  
  
  
Contra la present Resolució, que no posa fi a la via administrativa, es pot presentar recurs d'alçada davant del secretari autonòmic d'Emergència Climàtica i Transició Ecològica en el termini d'un mes comptador des de l'endemà de publicar-se en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 25 d'abril de 2023.- El director general de Medi Natural i Avaluació Ambiental: Julio Ramón Gómez Vivo.